Herra forseti. Ég tek undir það með hæstv. fjármálaráðherra að vonandi getum við, a. m. k. sum hver, átt málefnalegar rökræður um það hvernig er best að haga skattkerfinu og alveg einkum og sér í lagi álagningu tekjuskatts á einstaklinga því að það er eitt stærsta og öflugasta tækið sem við höfum í höndum til þess að reyna að vinna til dæmis gegn vaxandi launamun og bremsa vinnumarkaðinn af í þeim efnum o. s. frv. Ég tel það í sjálfu sér ekki vera nein rök, þó að rétt sé, að ríkið fái ekki út úr tekjuskatti manna fyrr en launin eru komin yfir 230 þúsund vegna fyrirkomulags sem hefur verið langalengi við lýði, að ríkið bæti sveitarfélögunum upp það sem á vantar í fullt útsvar af launum þar fyrir neðan.